

**Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE- proiect**

**13 IULIE 2017**

Ca urmare a solicitării de emitere a acordului de mediu depusă de S.N.G.N. ROMGAZ S.A.- Sucursala Tg. Mureș, cu sediul în judeţul Mureș, municipiul Tg. Mureș, str. Salcâmilor, nr. 23, prin S.C. PETROSTAR S.R.L. Ploieşti, înregistrată la Agenţia pentru Protecţia Mediului Bistriţa-Năsăud cu nr. 6.068/16.06.2017, ultima completare cu nr. 7.852/07.07.2017, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *12.07.2017*, că proiectul: *ʺLucrări pregătitoare provizorii, foraj și probe de producție la Sonda 1 PODENII”*, propus a fi amplasat înjudeţul Bistriţa-Năsăud, comuna Miceștii de Cîmpie, localitatea Visuia, extravilan, fn, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

 **I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

✔ Extracţia gazelor naturale, uscarea și comprimarea gazelor naturale, desfășurată pe raza județului Bistrița-Năsăud, este reglementată prin autorizația de mediu nr. 16/11.02.2013, revizuită la 14.10.2014.

*a) proiectul intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2, la punctul 2, lit.d): "foraje de adâncime, cu excepția forajelor pentru investigarea stabilității solului";*

*b) prin proiect se evaluează lucrările necesare pentru forajul, probele de producţie, realizarea căii de acces şi a careului la sonda 1 Podenii, amplasamentul propus fiind deasupra unei zone tip pungă şi cu litologie adecvată (stabilită în urma prospecţiunilor geologice realizate de firmă specializată). Sonda se va fora până la adâncimea de 1.750 m, cu ajutorul unei instalații de foraj tip 125 tf, cu acționare independentă.*

*Fiind sondă de explorare – deschidere gaze, capacitatea de producție nu se poate prognoza în această etapă.*

*Forajul sondei face parte din Programul Național de Asigurare a Resurselor Energetice din România;*

*În vederea realizării obiectivului se vor efectua următoarele:*

 *- executarea lucrărilor de pregătire şi organizare prin lucrări de construcţii-montaj în legătură cu instalaţia de foraj:*

 *- amenajare careu sondă;*

 *- executare lucrări pentru protecţia mediului;*

 *- transport si montare instalaţie de foraj;*

 *- executarea lucrărilor de foraj propriu-zise;*

 *- executarea lucrărilor de probare a stratelor şi pregătirea sondei pentru exploatare;*

 *- demobilizarea instalației de foraj și anexelor, precum și transportul acesteia la altă locaţie sau la baza de reparaţii;*

 *- executarea de lucrări pentru redarea terenului în circuitul iniţial la vechiul proprietar (lucrări de reconstrucţie ecologică).*

 *Lucrările de pregătire şi organizare constau în lucrări pentru amenajarea careului sondei, precum şi lucrări pentru protecţie mediu aferente instalaţiei de foraj.*

*Proiectul prevede realizarea unui foraj de 1.750 m pe amplasament, având în vedere că zona Buza are sonde funcţionale și în urma prospecțiunilor geologice este posibilă existența unui zăcămînt de gaze naturale. Se va monta o instalaţie de foraj tip T50 sau echivalentă, cu caracter de cercetare – sondă de explorare prospecţiune, a cărei capacitate de producţie va fi prognozată după efectuarea probelor de producţie, scopul proiectului fiind verificarea existenței acumulărilor de hidrocarburi în formațiunile bugloviene și badeniene; după testarea capacității zăcământului, dacă acesta este eficient din p.d.v. economic, se va proiecta și executa o conductă de transport gaze de la sondă la cel mai apropiat grup de sonde din zonă.*

 *Pentru amenajarea terenului se execută următoarele categorii de lucrări:*

*- decopertarea solului fertil pe o adâncime de 30 cm, planeizarea terenului, realizarea șanțurilor de colectare pentru scurgerile de lichide tehnologice din dale prefabricate din beton, șanțuri pentru apele pluviale, din pământ.*

 *Proiectul sondei presupune:*

*- tehnologie de foraj aplicată: forajul rotativ vertical;*

*- instalații pentru curățirea mecanică a fluidului de foraj:*

 *- site vibratoare montate deasupra habei sitelor, unde se depune detritusul (roca sfărâmată care este antrenată de fluidul de foraj), fluidul ajungînd în habele de stocare;*

 *- hidrocicloanele și centrifugele care îndepărtează particulele fine trecute prin site, astfel că detritusul nu mai conține lichid de foraj (este un deșeu inert);*

 *- degazeificatoarele, care elimină gazele pătrunse în fluidul de circulație din roca dislocată sau din pereții sondei.*

*Programul de construcție pentru sondă constă în:*

*- realizarea coloanei de ghidaj, cu Ø 620 mm, din burlane de tablă îmbinate prin sudură;*

*- realizarea coloanei de ancoraj Ø 9⅝ geologice instabile și permeabile de la suprafață, pentru a se realiza forajul în condiții de siguranță;*

*- realizarea coloanei de exploatare Ø 5½.*

***Durata estimată a lucrărilor este de 107 zile din care 12 zile careu, 16 zile mobilizare, 21 zile realizare foraj, 6 zile realizare probare strate, 10 ziledemobilizare instalație foraj, 12 zile demontări lucrări de suprafață și 30 zile redare teren****, cu respectarea strictă a măsurilor pentru protecția factorilor de mediu (sol, subsol, ape de suprafață și subterane din afara careului sondei).*

 *Echiparea sondei constă în introducerea țevilor de extracție și efectuarea etanșării, cu care se încheie practic forajul sondei.*

 *Accesul în zona sondei se va face din localitatea Visuia, pe un drum existent, care nu necesită amenajare suplimentară.*

*Sistemul de alimentare cu apă tehnologică și rezerva P.S.I. cuprind:*

*- habă metalică cu V = 40 m3, conductă de aspirație, conductă de refulare și 2 pompe centrifuge Lotru 65 b, cu Q = 19,6 m3/h și H = 38 mCA;*

*- rezervor metalic cu V = 28 m3 și rezervor cu V = 40 m3 pentru apă tehnologică;*

*- 5 rezervoare metalice cu volumul total 5 x 28 m3 pentru rezerva P.S.I., racordate între ele și prevăzute cu 2 pompe centerifuge Lotru 65 b, cu Q = 19,6 m3/h și H = 38 mCA;*

*- conducte cu armături și robineți pentru presiuni de 10 kgf/cm2. Conducta de alimentare a hidranților este comună cu conducta de apă tehnologică.*

*Apa tehnologică se utilizează în instalații cu circuit închis, dar pot rezulta ape uzate din neetanșeitățile circuitului, cca. 1 ÷ 3 % din cantitatea de apă tehnologică utilizată, ape care se colectează, prin rigole interioare, în habă metalică cu volumul de 40 m3, cu vidanjare la nevoie. Apele de zăcământ rezultate de la probele de producție se vor colecta în habe metalice, cu V = 20 m3 fiecare, fiind transportate cu autovidanjele proprii în sondele de injecție autorizate.*

*Apele pluviale de pe amplasament se vor colecta prin intermediul a 2 șanțuri, astfel:*

*- un șanț exterior pentru direcționarea apelor pluviale potențial curate pe terenurile învecinate;*

*- un șanț interior pentru colectarea apelor potențial impurificate de pe suprafața careului sondei, care se vor colecta în 2 rezervoare cu V = 2 x 10 m3, de unde, după decantare, se vor utiliza la formarea fluidului de foraj;*

*c) proiectul are efect cumulativ cu alte proiecte/construcţii existente în zonă, dar efectul cumulat este nesemnificativ;*

*d) dintre resursele naturale se utilizează piatră spartă, nisip, apă tehnologică;*

*e) utilități: alimentarea cu apă tehnologică, Qmax = 3,939 m3/zi (0,046 l/s) se face cu autocisterna din cea mai apropiată sursă de apă, fiind necesară în instalațiile de foraj și pentru constituirea rezervei pentru combaterea incendiilor. Pentru personalul de deservire se asigură apă potabilă îmbuteliată. Instalația de foraj este cu acționare termică (care nu influențează calitatea aerului din zonă), alimentarea cu energie electrică se va realiza cu grupul electrogen din dotarea instalației de foraj.*

*e) la faza de realizare a proiectului rezultă deşeuri de construcţie;*

*f) pentru realizarea proiectului se utilizează sodă caustică, săruri (cloruri, sulfați), substanțe tensioactive, dar manipularea și utilizarea substanțelor chimice și a fluidelor de foraj se va face numai de către operatori specializați;*

*g) amplasamentul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*h) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*i) proiectul a parcurs etapa de evaluare inițială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*j) anunțul public de solicitare a fost mediatizat prin: afişare la sediul Primăriei comunei Miceștii de Cîmpie, la sediul și pe site-ul S.N.G.N. ROMGAZ S.A., publicare în presa locală, afişare pe site-ul şi la sediul A.P.M. Bistriţa-Năsăud.*

*Nu s-au înregistrat contestaţii/observații/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din Legea nr. 49/2011 pentru aprobarea, cu modificări, a O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice.*

Condiţii de realizare a proiectului:

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

*3. Pentru protecția factorilor de mediu în perioada de implementare a proiectului se vor respecta următoarele:*

*- săparea primului interval (în zona pânzelor de apă freatică) cu fluide de foraj nepoluante, pe bază de apă și argilă;*

*- tubarea și cimentarea până la suprafață a coloanei de ghidaj, pentru protecția stratelor transversale;*

*- depozitarea detritusului numai în habele de depozitare, care se montează îngropat;*

*- executarea operațiilor de tratare-condiționare a fluidului de foraj în sistem închis;*

*- utilizarea unor substanțe mai puțin toxice ca și constituienți, aditivi, lubrifianți și inhibitori de coroziune la prepararea fluidelor de foraj și probe (LC50 = 800-900 mii ppm, aceste valori ale indicatorului concentrație letală indicînd un grad de toxicitate redus);*

*- se va asigura sonda împotriva unor erupții sau manifestări prin montarea la gura puțului a sistemelor de etanșare și a instalațiilor de prevenire a erupțiilor, corespunzătoare presiunilor estimate;*

*- evitarea contactului cu solul a fluidului de foraj, a detritusului, a apelor reziduale (de spălare și răcire) prin utilizarea habelor pentru depozitare;*

*- impermeabilizarea suprafeței solului din interiorul careului (platforma tehnologică dalată);*

*- realizarea coloanei de ancoraj, cu rol de închidere a formațiunilor superioare, slab consolidate și izolarea circuitului fluidului de foraj de apele de suprafață și subterane;*

*- folsirea aditivilor și spumanților biodegradabili;*

*- este interzisă evacuarea apelor reziduale în receptori naturali;*

*- se vor utiliza materiale de îngreunare fără conținut de Cd și Hg;*

*- manipularea și utilizarea substanțelor chimice și a fluidelor de foraj numai de către operatori specializați, iar depozitarea temporară ale acestor substanțe numai în spațiu special amenajat (baraca de chimicale);*

*- folosirea unei instalații performante de curățire a fluidului de foraj, care să nu permită pierderi de fluide;*

*- eliminarea controlată a deșeurilor specifice;*

*4. Organizarea de șantier se va face strict în careul sondei, fără afectarea de suprafețe suplimentare, iar în zonă nu sunt necesare lucrări de defrișare pentru amenajare careu sau drum de acces. Pentru personalul de deservire se vor poziționa barăci metalice tip, utilizate la fiecare locație și un grup social ecologic, în incinta careului sondei.*

*5. Se interzice depozitarea necontrolată a deşeurilor (direct pe sol, etc.) ca şi incinerarea lor.*

*6. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor;*

*7. Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

 *- evitarea scurgerilor accidentale de produse petroliere de la mijloacele de transport utilizate;*

 *-* *evitarea depozitării necontrolate a materialelor folosite şi a deşeurilor rezultate;*

 *- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante),*

*8. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi;*

*9. Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate;*

*10. La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor. Se vor realiza lucrările de redare a amplasamentului la starea inițială, prelevarea probelor de sol;*

*11. Dacă nu se confirmă existența hidrocarburilor, se va notifica A.P.M. Bistrița-Năsăud pentru stabilirea obligațiilor de mediu pentru închiderea sondei 1 PODENII;*

*11. Dacă se confirmă existența hidrocarburilor, se va notifica Agenţia pentru Protecţia Mediului Bistriţa-Năsăud pentru verificarea conformării cu actul de reglementare solicitat și se va solicita și obține autorizația de mediu revizuită.*

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

 **Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de HG 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

 Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odata cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc conditiile cerute de legislatia în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr.554/2004, cu modificările ulterioare.

 Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

 **Procedura administrativă prealabilă este gratuită**.

 DIRECTOR EXECUTIV, ŞEF SERVICIU,

 AVIZE, ACORDURI AUTORIZAȚII,

 biolog-chimist Sever Ioan ROMAN

 ing. Marinela Suciu

 ÎNTOCMIT,

 ing. Georgeta Cosma